ORDE do 21 de marzo de 2006 pola que se dispón a publicación, no Diario Oficial de Galicia, da modificación dos estatutos da Mancomunidade de Concellos da Serra da Barbanza.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/04/2006

A Mancomunidade de Concellos da Serra da Barbanza tramitou unha modificación dos seus estatutos, que foi aprobada de conformidade co disposto nos artigos 44 da Lei 7/1985, do 2 de abril, reguladora das bases de réxime local e 143 da Lei 5/1997, do 22 de xullo, de Administración local de Galicia, seguíndose os trámites que a continuación se indican:
Primeiro.-Con data do 14 de marzo de 2005, a Asemblea Xeral da Mancomunidade de Concellos da Serra da Barbanza aprobou a proposta de modificación dos estatutos polos que se rexe.
Segundo.-A modificación dos estatutos foi sometida ao trámite de información pública polo prazo dun mes, mediante edicto publicado no BOP da Coruña nº 87, do 19 de abril de 2005.
Terceiro.-A Deputación Provincial da Coruña non emitiu informe no prazo legalmente establecido, polo que se entende favorable.
Cuarto.-Con data do 19 de maio de 2005, a Dirección Xeral de Administración Local emitiu informe sobre a modificación dos estatutos da Mancomunidade de Concellos da Serra da Barbanza, no cal se efectuaban algunhas consideracións.
Quinto.-Constan certificacións dos acordos relativos á aprobación definitiva da modificación dos estatutos coas consideracións efectuadas no informe da Dirección Xeral de Administración Local.
Sexto.-Con data do 10 de xaneiro de 2006, o presidente da mancomunidade remitiulle á Consellería de Presidencia, Administracións Públicas e Xustiza copia certificada dos estatutos modificados para a súa publicación no Diario Oficial de Galicia.
Por todo isto, esta consellería
DISPÓN:
A publicación dos preceptos modificados dos estatutos da Mancomunidade de Concellos da Serra da Barbanza no Diario Oficial de Galicia, de conformidade co establecido no artigo 143.1º da Lei 5/1997, do 22 de xullo, de Administración local de Galicia, que se recollen como anexo desta orde e que substituirán os anteriores.
Santiago de Compostela, 21 de marzo de 2006.
José Luis Méndez Romeu
Conselleiro de Presidencia, Administracións
Públicas e Xustiza
ANEXO
Modificación dos estatutos da Mancomunidade
de Concellos da Serra da Barbanza
Artigo 1º.-Denominación e concellos que a integran.
1. Constitúese a mancomunidade integrada polos seguintes concellos: Brión, Carnota, Lousame, Muros, Noia e Porto do Son.
Artigo 5º.-Órganos de goberno e atribucións.
Son órganos de goberno da mancomunidade:
-A Asemblea Xeral.
-A Xunta da Mancomunidade.
-O Presidente.
-O Vicepresidente.
A Asemblea Xeral está constituída polos alcaldes dos municipios integrados na mancomunidade e máis por tres membros de cada un dos concellos, de partidos distintos, con representación ponderada. A asemblea reunirase, cando menos, unha vez ao ano. Son competencias da Asemblea Xeral as seguintes:
a) Aprobar os orzamentos da mancomunidade.
b) Aprobar as ordenanzas, taxas e prezos públicos sen prexuízo das delegacións que puideran acordarse.
Artigo 6º.-A Xunta da Mancomunidade.
1. Está composta polos alcaldes dos municipios integrantes e máis catro concelleiros dos partidos con máis representación no ámbito territorial da mancomunidade, sen voto ponderado.
2. O mandato dos vogais da xunta coincidirá co das corporacións, calquera que fora a data da súa designación polo que, cando se celebren eleccións locais, se convocará sesión para os efectos de aprobación da última acta.
3. Os vogais perderán a dita condición cando a perdan na súa condición de concelleiro ou alcalde.
A renuncia ao cargo de vogal presentarase por escrito perante a Xunta da Mancomunidade ou o Pleno do seu concello. Nun prazo de quince días o concello afectado elixirá un novo vogal, comunicándollo á xunta nos dez días seguintes.
4. Os vogais da Xunta da Mancomunidade quedarán suspendidos na dita condición cando o sexan no seu concello.
Artigo 7º.-O presidente.
2. O mandato será rotatorio, con carácter anual, seguindo a orde alfabética do nome dos concellos. Poderase prorrogar o mandato do presidente ata dous anos, por acordo da Xunta da Mancomunidade, cando concorran circunstancias especiais.
Disposición única
Ao ser a sede/presidencia de carácter rotativo, o novo concello adherido incorporarase na posición definida no artigo 7º.2.
CONSELLERÍA DE POLÍTICA TERRITORIAL, OBRAS PÚBLICAS
E TRANSPORTES